午初歸館。招致幻術者。方觀其術。趙別提廷俊言于三使曰。曾者屢見幻術。而我東之人每爲厥漢所欺。不能詳察。故暗藏生蛇黃雀於袖中。而有若頃刻造出者。然今則衆目必湏審看。然後將無見欺之患云。三使同坐於前廡交椅。而令幻術者一人立于庭中。又令諸裨及行中諸人列立于左右。又使驛卒輩列於後。而切禁他胡之入。以爲防奸之計。所謂幻術者。置一卓子于庭中。以紅氈鋪卓上。又以一少袱置氈上。袱中所有。不過兩小磁盃與一少木盒若干物而已。幻術者擇朝鮮馬頭中能漢語者二人。分立于其左右。曰。凡有動作。一從吾所爲而爲之可也。遂開小盒。盒中有五箇鈆丸。各出置于氈上。顧謂兩人曰。此幾箇乎。答曰。五箇也。又擧其空盒而示之曰。盒中何有乎。答曰。空空的無有。［漢語。］然後幻術者乃閉合其盒。擧兩手而拭其口。開示兩拳於衆中。以示其無有。仍作恠說誕辭。而使兩人如其言而唱和之。或屈一指伸四指。或伸二指屈三指。屈之伸之。而亦使兩人同其屈伸焉。且頻向空中而吹之。又數以兩手執腰。而俯仰其間。恠態妄狀。正如倡優之呈戯。乃言曰。吾當以此一丸納于盒中。遂計數而拾取五丸。當口吹噓。然後開拳於氈上。果無一丸。遂擧盒而撓之。有聲。遂啓之。果有一丸矣。衆人初見其狀。環顧駭恠。莫不開口而笑。渠亦笑之。又請曰。吾當以此五丸盡納于盒中。又如初而爲之。五丸皆無去處。遂擧盒而撓之。果有多入之聲矣。俄而以手向空中取一丸。又次次取得。有如他人擲而受之者。果五丸矣。又以二丸納于左人之兩眼。又以二丸納于右人之兩眼。又以一丸納于渠口。其五丸果皆無去處。然後還爲次次習出。其時中房李萬柱立於其傍。幻術者摘萬柱之鼻。而取得一丸。其三丸則各取出於兩人之眼。而渠口中所入者。則探得於在傍馬頭者之鬚間。人皆異之。又以一器冷水置氈上。以右手揚水。而灌其左拳中。至于三四巡。然後以口吹其拳而開之。乃有一小氷塊矣。仍言于傍人曰。仰面而大開口。傍人如其言。仰面而大其開口。則幻術者以氷塊投之。而所投者非冰也。乃灰也。灰滿於口。景像極可笑矣。又出青布小囊三箇。以二囊納于傍人之口。使之合脗勿開。又以手持一囊。付于其人之胷。開拳而示人。果空手矣。乃使傍人開口而吐之。三囊皆在口矣。且以小錢六分置于氈上。而三分則納于萬柱之掌中。使之堅拳。三分則置于萬柱拳背。而以扇按覆之。因還取其錢而以口吹拳曰。吾手中所有之錢。今已並入於此人掌中矣。開手示之。果空矣。乃令李萬柱開拳。果六分也。